
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  30.03.2011

	Nr.
	  26/92



Către,
BIROUL PERMANENT AL CAMEREI DEPUTAŢILOR


Vă înaintăm, alăturat, Raportul asupra proiectului de Lege privind aprobarea Ordonanţei de urgenţă a Guvernului nr.115/2010 pentru modificarea şi completarea Ordonanţei de urgenţă a Guvernului nr.196/2005 privind Fondul pentru mediu, trimis comisiei în vederea dezbaterii pe fond, cu adresa nr.PLx. 103 din 16 martie 2011.

PREŞEDINTE
Sulfina BARBU

Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T

asupra proiectului de Lege privind aprobarea Ordonanţei de urgenţă a Guvernului nr.115/2010 pentru modificarea şi completarea Ordonanţei de urgenţă a Guvernului nr.196/2005 privind Fondul pentru mediu
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr.PL.x 103 din 16 martie 2011, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.115/2010 pentru modificarea şi completarea Ordonanţei de urgenţă a Guvernului nr.196/2005 privind Fondul pentru mediu, înregistrată cu nr.26/92 din 16 martie 2011.

Potrivit prevederilor art.75 din Constituţia României, republicată, şi ale art. 92.alin.(9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.


Senatul, în calitate de primă Cameră sesizată, a adoptat proiectul de lege, în şedinţa din 9 martie 2011.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1470/8.12.2010);
· avizul favorabil al Comisiei juridice, de disciplină şi imunităţi (nr.31/192/17.03.2011);

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.196/2005 privind Fondul pentru mediu, aprobată cu modificări şi completări prin Legea nr.105/2006, cu modificările şi completările ulterioare, stabilindu-se o nouă sursă de venit la bugetul Fondului pentru mediu, respectiv sumele încasate ca urmare a penalizării cu 100 de euro pentru fiecare tonă de dioxid de carbon emisă, plătită de către operatorul de aeronave care nu a restituit certificatele de emisii de gaze cu efect de seră din anul anterior. Totodată, se completează lista proiectelor ce pot fi finanţate din fondul pentru mediu cu Programul de dezvoltare şi optimizare a Reţelei Naţionale de Monitorizare a Calităţii Aerului.

In conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru administraţie publică, amenajarea teritoriului şi echilibru ecologic au examinat iniţiativa legislativă mai sus menţionată în şedinţa din 29 martie 2011.

 

La lucrările şedinţei comisiei a participat, în calitate de invitat, conform art. 54 şi 55 din Regulamentul Camerei Deputaţilor,  domnul Gheorghe Popescu – preşedinte, Administraţia Fondului pentru Mediu.

La lucrările comisiei au fost prezenţi 30 deputaţi, din totalul de 30 membri ai comisiei.

În urma examinării intervenţiei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, aprobarea proiectului de Lege privind aprobarea Ordonanţei de urgenţă a Guvernului nr.115/2010 pentru modificarea şi completarea Ordonanţei de urgenţă a Guvernului nr.196/2005 privind Fondul pentru mediu în forma adoptată de Senat.

În raport cu obiectul şi conţinutul reglementării, proiectul de lege face parte din categoria legilor ordinare.
	

PREŞEDINTE,
	

SECRETAR,

	

Sulfina BARBU
	Gheorghe CIOCAN


Întocmit,

Consilier- Monica DIMA

